**מועדון כדורגל ויצ'נצה** (איטלקית: **Vicenza Calcio**) הוא מועדון כדורגל מקצועני מהעיר ויצ'נצה ממחוז ונטו שבאיטליה, נכון לעונת 2020/2021 המועדון משחק בסרייה ב' שהיא הליגה האיטלקית השנייה בחשיבותה.

כינויו של המועדון הוא *ביאנקורוסי* (באיטלקית: *Biancorossi*, לבן-אדום), כינוי שנובע מצבע החולצות של הקבוצה. הוא נוסד בשנת 1902, ונחשב למועדון הוותיק ביותר במחוז ונטו.

המועדון שיחק בסרייה א' לאורך כל שנות ה-60, ולאורך חלקים גדולים משנות ה-70 ושנות ה-90, וזכה בקופה איטליה בעונת 1996/1997.

היסטוריה
--------

### השנים המוקדמות

מועדון הכדורגל ויצ'נצה נוסד באופן רשמי ב-9 במרץ 1902. הקבוצה השתתפה לראשונה באליפות איטליה בשנת 2011, ואף הגיעה למשחקי הגמר על התואר, אך הפסידה אותו לקבוצת פרו ורצ'לי, מהקבוצות הטובות באיטליה.

בשנות ה-20 שיחקה הקבוצה בליגות הנמוכות באיטליה, עד שהעפילה לסרייה ב' ב-1933. ב-1935 עברה הקבוצה לאצטדיון חדש, המשמש אותה עד היום, אצטדיון רומאו מנטי. האצטדיון נקרא במקור *סטאדיו קומונאלה* (האצטדיון העירוני), ומשחק הבכורה באצטדיון היה גם משחק הבכורה של שחקנה של ויצ'נצה ויליד העיר, רומאו מנטי. מנטי נספה בתאונת מטוס ב-1949, ומאז האצטדיון נושא את שמו.

ב-1953 לאחר שנים קשות מבחינה מקצועית וכלכלית, נרכשה הקבוצה על ידי חברת הצמר לאנרוסי מהעיר סקיו, ושמה של הקבוצה שונה רשמית ל**לאנרוסי ויצ'נצה**. השיפור ביכולתה של הקבוצה לאחר הרכישה היה ניכר, ובין השנים 1955 ל-1975 שיחקה הקבוצה ברציפות בליגה הבכירה. לאחר שירדה לליגת המשנה בעונת 1974/1975, ועונה אחר כך כמעט וירדה לליגה השלישית, הצליחה הקבוצה לסיים ראשונה בסרייה ב' ולהעפיל לליגה הבכירה.

### סוף המאה ה-20

פאולו רוסי במדי ויצ'נצה
עם חזרתה של הקבוצה לליגה הבכירה בעונת 1977/1978, הצליחה הקבוצה לסיים במקום השני בטבלה, שנייה רק לאלופה יובנטוס, כשפאולו רוסי מוביל אותה עם 24 שערי ליגה שזיכו אותו בתואר מלך השערים של הליגה. היה זה מיקום הליגה הגבוה בהיסטוריה של המועדון. למרות ההצלחה, עונה אחת בלבד אחר כך ירדה הקבוצה לליגת המשנה, ולאחר שתי עונות נוספות הידרדרה עד לליגה השלישית.

בעונת 1984/1985, עם החלוץ המקומי רוברטו באג'ו בשנותיו הראשונות, הצליחה הקבוצה להעפיל חזרה לליגת המשנה. כעבור עונה אחת נוספת סיימה הקבוצה במקום השלישי והעפילה דרך הפלייאוף חזרה לליגה הבכירה. אמנם, בעקבות פרשת הטיית משחקים שנחשפה בקיץ שלאחר ההעפלה, נמצאה ויצ'נצה אשמה ונשללה ממנה ההעפלה לליגה הבכירה. עונה אחר כך, ואף על פי שלא ספגה קנס של הפחתת נקודות, הקבוצה לא הצליחה להתאושש משלילת ההעפלה וירדה בסיום העונה לליגה השלישית.

בקיץ 1990, מיד לאחר שניצל בפלייאוף הישרדות מירידה לליגה הרביעית, נפרד המועדון מהשם "לאנרוסי" ושינה את שמו בחזרה לשמו הנוכחי, **ויצ'נצה קלצ'יו**. בעונות שעברו מאז שינוי השם חל שיפור עקבי במיקום הקבוצה בליגה, בסיום עונת 1992/1993 הצליחה הקבוצה לחזור לליגת המשנה. בעונת 1994/1995, לאחר שנתיים בלבד בסרייה ב', סיימה הקבוצה במקום השלישי בליגה וזכתה להעפיל בחזרה לסרייה א', לראשונה מאז 1979.

בעונת 1995/1996, עונת החזרה שלה לליגה הבכירה, סיימה הקבוצה במקום התשיעי. עונה אחר כך הפכה לבלתי נשכחת עבור המועדון, שזכה לראשונה בתולדותיו בקופה איטליה. לאחר שהדיחה את גנואה, מילאן ובולוניה, פגשה ויצ'נצה למשחק גמר כפול את נאפולי. לאחר שהפסידה 0–1 במשחק הראשון באצטדיון סאן פאולו בנאפולי, אירחה ויצ'נצה באצטדיון רומאו מנטי את משחק הגומלין. לאחר ניצחון 0–1 בתום הזמן החוקי, עבר המשחק להכרעה בהארכה. ויצ'נצה כבשה פעמיים בשתי הדקות האחרונות של ההארכה, ניצחה 0–3 (3-1 בסיכום שני המשחקים) וחגגה את התואר הראשון בתולדותיה.

בעונת 1997/1998 ויצ'נצה ניצלה מירידה כשסיימה נקודה בלבד מעל הקו האדום, אך במקביל רשמה עונה מוצלחת באירופה. הקבוצה השתתפה באותה עונה, בזכות זכייתה בקופה איטליה, בגביע אירופה למחזיקות גביע. ויצ'נצה ניצחה ועברה את לגיה ורשה מפולין בסיבוב הראשון, שחטאר דונצק מאוקראינה בשמינית הגמר ורודה מהולנד ברבע הגמר, ונעצרה רק בשלב חצי הגמר מול צ'לסי האנגלית. ויצ'נצה ניצחה בכל משחקי הבית שלה במפעל, כולל 0–1 במשחק הראשון מול צ'לסי. בגומלין ויצ'נצה עוד הובילה 0–1, אך הפסידה בסיום 1–3, ו-2–3 בסיכום שני המשחקים. צ'לסי המשיכה עד לזכייה בתואר לאחר ניצחון בגמר על שטוטגרט.

עונה אחת אחר כך ויצ'נצה כבר לא הצליחה לשרוד בליגה, ונשרה לליגת המשנה. שהות של עונה אחת בסרייה ב' הספיקה לה כדי לסיים במקום הראשון ולחזור לאחר היעדרות קצרה לסרייה א'.

### תחילת המאה ה-21

ויצ'נצה שרדה רק עונה אחת בליגה הבכירה, וירדה בתום עונת 2000/2001 בחזרה לסרייה ב'. הייתה זו עונתה האחרונה בליגה הבכירה עד כה. הקבוצה המשיכה בירידה ביכולתה ואף רשמה ירידה לליגה השלישית בסיום עונת 2004/2005, אך בעקבות הורדת הליגה של גנואה בשל פרשת שחיתות, היא זכתה לשמור על מקומה בליגת המשנה. סיפור דומה התרחש בעונת 2011/2012, אז נשרה הקבוצה לליגה השלישית לאחר הפסד בפלייאוף נגד הירידה מול אמפולי, אך נותרה בליגת המשנה לאחר שלצ'ה נענשה בהורדת ליגה עקב פרשת שחיתות. עונה אחר כך היא כבר לא הצליחה לשמור על מקומה, סיימה במקום ה-19 שלא מקנה את הזכות לשחק בפלייאוף וירדה ישירות לליגה השלישית.

בעונת 2013/2014 סיימה הקבוצה במקום החמישי בלבד בליגה השלישית, ונכשלה בפלייאוף על ההפעלה לסרייה ב'. למרות זאת, זכתה הקבוצה להפעיל לליגת המשנה בעקבות פשיטת הרגל של סיינה, ובכך נמנעה ממשחק דרבי מול המועדון שנוסד ב-2010, ריאל ויצ'נצה.

עונת 2014/2015 הייתה הטובה ביותר של ויצ'נצה מאז ירדה לליגת המשנה בתחילת המאה. היא סיימה את העונה במקום השלישי, רק שלוש נקודות מהמקום השני המוביל אוטומטית לסרייה א', אך כשלה בפלייאוף ההעפלה מול פסקארה.

בסיום עונת 17–2016 סיימה וינצנזה במקום ה-20 וירדה לליגה האיטלקית השלישית.

בעונת 2019–2020 המועדון סיים במקום הראשון בליגה השלישית ועלה חזרה לליגה השנייה.

אצטדיון הקבוצה
--------------

הקבוצה משחקת באצטדיון רומאו מנטי בעיר ויצ'נצה. בניית האצטדיון הושלמה ב-31 באוגוסט 1935 תחת השם **סטאדיו קומונאלה** (האצטדיון העירוני), ושמו שונה ב-1949 לזכרו של הכדורגלן יליד העיר ושחקן הקבוצה בעבר, רומאו מנטי, שנספה בתאונת מטוס שגדעה את חייהם של רבים משחקני ואנשי הצוות של קבוצת טורינו, ביניהם רומאו מנטי. האצטדיון משמש את הקבוצה בלבד, ומכיל 12,000 מושבים.

תארים והישגים
-------------

סרייה א'
* **מקום שני**: 1977/1978

קופה איטליה
* **זכייה**: 1996/1997

גביע אירופה למחזיקות גביע
* **חצי גמר**: 1997/1998

שחקני עבר מפורסמים
------------------

רוברטו באג'ו במדי ויצ'נצה

* ברזילברזיל לואיס ויניצ'יו
* קרואטיהקרואטיה סטפן תומאס
* צרפתצרפת עוסמאן דאבו
* איטליהאיטליה גבריאל אמברוסטי
* איטליהאיטליה מאסימו אמברוזיני
* איטליהאיטליה רוברטו באג'ו
* איטליהאיטליה בניטו קרבונה
* איטליהאיטליה פרנצ'סקו קוקו
* איטליהאיטליה ג'אני קומנדיני
* איטליהאיטליה דומניקו די קרלו
* איטליהאיטליה כריסטיאן מאג'ו
* איטליהאיטליה ג'מפיירו מריני
* איטליהאיטליה רומאו מנטי
* איטליהאיטליה נביו סקלה
* איטליהאיטליה סימונה פאדוין
* איטליהאיטליה פאולו רוסי
* איטליהאיטליה לוקה טוני
* איטליהאיטליה פאביו ויוויאני
* איטליהאיטליה למברטו זאולי
* סיירה לאוןסיירה לאון מוחמד קאלון
* שוודיהשוודיה יואכים ביורקלונד
* אורוגוואיאורוגוואי מרסלו אוטרו
* ונצואלהונצואלה מאסימו מרגיוטה

* לרשימה המלאה של שחקני ויצ'נצה בעלי ערך בוויקיפדיה העברית, ראו: כדורגלני ויצ'נצה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ויצ'נצה (כדורגל)** |

* אתר האינטרנט הרשמי של ויצ'נצה (באיטלקית)

* פרופיל, באתר Transfermarkt

| איטליהאיטליה הליגה האיטלקית השנייה, עונת 2023/2024 |
| --- |
| 

|  |
| --- |
| אסקולי • בארי • רג'אנה • רג'ינה קלצ'ו • קטנזארו • ונציה • טרנאנה • מודנה • סודטירול • צ'יטאדלה  ספציה • פארמה • פיזה • קרמונזה • סמפדוריה • קוזנצה קלציו • קומו • פראלפיסאלו • לקו 1912 |

 |